ปภ. เน้นย้ำ 6 จังหวัดภาคใต้ เฝ้าระวังและรับมือสถานการณ์คลื่นลมแรง ตั้งแต่วันนี้ถึง 2 มิถุนายน 2565
กรมป้องกันและบรรเทาสาธารณภัย เน้นย้ำ 6 จังหวัด ได้แก่ ระนอง พังงา ภูเก็ต กระบี่ ตรัง สตูล รวมทั้งศูนย์ป้องกันและบรรเทาสาธารณภัยเขต 12 สงขลา และเขต 18 ภูเก็ต ให้เตรียมพร้อมรับมือสถานการณ์คลื่นลมแรง ตั้งแต่วันนี้ (30 พ.ค.65) จนถึงวันที่ 2 มิถุนายน 2565 โดยจัดเจ้าหน้าที่เฝ้าระวังและติดตามสถานการณ์อย่างใกล้ชิด พร้อมแจ้งเตือนประชาชนในพื้นที่ชายฝั่งทะเล ชาวประมง และผู้ประกอบกิจการเดินเรือ รวมถึงนำเครื่องมือเครื่องจักรกลด้านสาธารณภัยและเจ้าหน้าที่ปฏิบัติการให้พร้อมเผชิญเหตุและช่วยเหลือผู้ประสบภัยสำหรับประชาชนในพื้นที่เสี่ยงภัย ให้ติดตามข้อมูลข่าวสารจากทางราชการอย่างใกล้ชิด และปฏิบัติตามคำแนะนำอย่างเคร่งครัด โดยเฉพาะห้ามลงเล่นน้ำและประกอบกิจกรรมทางทะเลในช่วงที่คลื่นลมแรง เพิ่มความระมัดระวังในการเดินเรือเป็นพิเศษและห้ามเดินเรือบริเวณที่มีฝนฟ้าคะนองและคลื่นลมแรง หากประชาชน ได้รับผลกระทบจากสาธารณภัย สามารถแจ้งขอความช่วยเหลือทางไลน์ “ปภ.รับแจ้งเหตุ1784” และสายด่วนนิรภัย1784 ตลอด 24 ชั่วโมง เพื่อประสานให้การช่วยเหลือต่อไป